A4-0083/99

Ψήφισμα επί της ανακοίνωσης της Επιτροπής προς το Συμβούλιο, το Ευρωπαϊκό Κοινοβούλιο, την Οικονομική και Κοινωνική Επιτροπή και την Επιτροπή των Περιφερειών με τον τίτλο: «Δεύτερη εξαμηνιαία έκθεση παρακολούθησης της ΣΕΒ» (COM(98)0598 - C4-0686/98)

Το Ευρωπαϊκό Κοινοβούλιο,

- έχοντας υπόψη την ανακοίνωση της Επιτροπής (COM(98)0598 - C4-0686/98),

- έχοντας υπόψη την έκθεση της Προσωρινής Εξεταστικής Επιτροπής για τη ΣΕΒ της 7ης Φεβρουαρίου 1997 (A4-0020/97),

- έχοντας υπόψη την έκθεση της Προσωρινής Επιτροπής για την παρακολούθηση των συστάσεων σχετικά με τη ΣΕΒ της 14ης Νοεμβρίου 1997 (A4-0362/97),

- έχοντας υπόψη το ψήφισμά του της 19ης Νοεμβρίου 1997 σχετικά με την έκθεση της Προσωρινής Επιτροπής για την παρακολούθηση των συστάσεων σχετικά με τη ΣΕΒ ((ΕΕ C 371 της 8.12.1997, σελ. 81.)),

- έχοντας υπόψη την Κοινή Διάσκεψη του Ευρωπαϊκού Κοινοβουλίου και της Επιτροπής που διεξήχθη στις Βρυξέλλες την 30ή Νοεμβρίου/1η Δεκεμβρίου 1998 με θέμα: «Η Ευρωπαϊκή Ένωση και η ασφάλεια των τροφίμων - διδάγματα από την κρίση της ΣΕΒ»,

- έχοντας υπόψη την κοινή έκθεση της Επιτροπής Γεωργίας και Ανάπτυξης της Υπαίθρου και της Επιτροπής Περιβάλλοντος, Δημόσιας Υγείας και Προστασίας των Καταναλωτών (A4-0083/99),

Α. εκτιμώντας ότι στην ευρωπαϊκή νομοθεσία πρέπει να λαμβάνεται πάντοτε υπόψη η προληπτική προστασία της υγείας και του καταναλωτή και ιδιαιτέρως ότι πρέπει να δίδεται απόλυτη προτεραιότητα σε όλα τα μέτρα για την πρόληψη και την καταπολέμηση της ΣΕΒ,

1. διαπιστώνει ότι λόγω των αμελειών και παρατυπιών που καταγράφηκαν από την Προσωρινή Εξεταστική Επιτροπή για τη ΣΕΒ όσον αφορά την πολιτική για την καταπολέμηση της ΣΕΒ, λόγω του μακρού χρόνου επώασης και παρά την υποχώρηση της επιδημίας, η κρίσιμη κατάσταση όσον αφορά τη ΣΕΒ δεν έχει ακόμη τεθεί υπό έλεγχο και υπολογίζεται ότι θα σημειωθούν και άλλα κρούσματα επίσης εκτός του Ηνωμένου Βασιλείου[semigr ]

2. επισημαίνει ότι λόγω αυτών των ολιγωριών και της αμέλειας των κρατών μελών, λόγω του ενδεχομένως μακρού χρόνου επώασης και της εν τω μεταξύ επίσης επιστημονικώς εξακριβωθείσας ταυτότητας του μολυσματικού παράγοντα της ΣΕΒ και της νέας παραλλαγής της ασθένειας Creutzfeld-Jakob (nvCJD) δεν μπορεί να αποκλεισθεί το ενδεχόμενο περαιτέρω εξάπλωσης αυτής της νέας μορφής της ασθένειας[semigr ]

3. ζητεί από τα κράτη μέλη, στο πλαίσιο της επόμενης διακυβερνητικής διάσκεψης, να εξαλείψουν τις θεσμικές ανεπάρκειες που ήρθαν στο φως κατά την αντιμετώπιση της κρίσης της ΣΕΒ[semigr ]

4. καλεί επιτακτικά εκ νέου τα κράτη μέλη και την Επιτροπή να κατοχυρώσουν τη συναπόφαση στον τομέα της γεωργικής πολιτικής και να καταστήσουν τη διαδικασία του άρθρου 189Β της Συνθήκης ΕΚ (μελλοντικό άρθρο 251 της ΣΕΕ) βάση των νομοθετικών διαδικασιών στον γεωργικό τομέα, υποβάλλοντας σχετική πρόταση πριν από την προσεχή Διακυβερνητική Διάσκεψη[semigr ]

5. καλεί την Επιτροπή να παρουσιάσει στην επόμενη διακυβερνητική διάσκεψη συγκεκριμένες προτάσεις για την ενίσχυση των δυνατοτήτων της Επιτροπής να παρεμβαίνει σε διαδικασίες επί παραβάσει της Συνθήκης, για την επιτάχυνση της νομότυπης διεκπεραίωσής τους και για την καθιέρωση πρότασης δυσπιστίας και άλλων μορφών επίπληξης ή αποδοκιμασίας από το Ευρωπαϊκό Κοινοβούλιο κατά μεμονωμένων Επιτρόπων[semigr ]

6. υπενθυμίζει ότι ο Πρόεδρος της Επιτροπής υπεσχέθη να παρουσιάσει εντός του 1999 τροποποίηση του κανονισμού υπηρεσιακής κατάστασης των υπαλλήλων, η οποία θα καθιστά δυνατή την πιο ευέλικτη εφαρμογή πειθαρχικών μέτρων, και ζητεί μετ' επιτάσεως την άμεση εκπλήρωση αυτής της υπόσχεσης[semigr ]

7. ζητεί από την Επιτροπή να βελτιώσει την υποχρέωση λογοδοσίας ενώπιον του Ευρωπαϊκού Κοινοβουλίου και την υποχρέωση ενημέρωσής του, ενώ η υποχρέωση λογοδοσίας πρέπει να ισχύει ιδιαιτέρως και για τους συνεργάτες των γραφείων των Επιτρόπων[semigr ]

8. επικρίνει την αμφίβολη διαχείριση προσωπικού που ασκεί η Επιτροπή, διαχείριση η οποία, λόγω έλλειψης ευελιξίας -ιδιαίτερα όσον αφορά την αναγκαία αναδιάταξη κενών θέσεων στον διοικητικό τομέα- οδήγησε σε μία κατάσταση κατά την οποία, επί παραδείγματι στη Γενική Διεύθυνση IV (Γεωργία), σημαντικές εργασίες, συγκεκριμένα στον τομέα των διεθνών σχέσεων, δεν μπόρεσαν να εκτελεσθούν εντός των καθορισμένων προθεσμιών λόγω έλλειψης προσωπικού[semigr ]

Επιστημονική έρευνα και συμβουλευτικό έργο

9. διαπιστώνει ότι οι αναδιαρθρώσεις εντός της Επιτροπής επιτελέσθηκαν σύμφωνα με τις συστάσεις για τη ΣΕΒ, οδήγησαν δε στον διαχωρισμό μεταξύ νομοθεσίας αφενός και επιστημονικού συμβουλευτικού έργου και ελέγχου αφετέρου[semigr ] θεωρεί, ωστόσο, αβέβαιο εάν ο διαχωρισμός αυτός δικαιολογείται σε όλες τις περιπτώσεις, δεδομένου ότι δεν διαπιστώνεται πάντοτε η βελτίωση της κατάστασης των καταναλωτών[semigr ] για τον λόγο αυτό, καλεί την Επιτροπή να προβεί σε ενδελεχή έλεγχο των νέων διαρθρώσεων και, εάν είναι απαραίτητο, σε ανάλογη αναθεώρησή τους και να ενημερώσει το Ευρωπαϊκό Κοινοβούλιο σχετικά με τα αποτελέσματα του ελέγχου[semigr ]

10. επιδοκιμάζει τη νέα οργάνωση του επιστημονικού συμβουλευτικού έργου εντός της Επιτροπής, οργάνωση η οποία οδήγησε σε μεγαλύτερη ανεξαρτησία των εμπειρογνωμόνων και σε μεγαλύτερη διαφάνεια του έργου των επιτροπών[semigr ] επιδοκιμάζει ιδιαιτέρως τη σύσταση της επιστημονικής διοικούσας επιτροπής και ζητεί από την Επιτροπή να ελέγχει τον τρόπο εργασίας των επιστημονικών επιτροπών[semigr ]

11. καλεί την Επιτροπή να λάβει κατάλληλα μέτρα για την ενίσχυση της διεπιστημονικής συνεργασίας μεταξύ της ανθρώπινης ιατρικής και της κτηνιατρικής σε επίπεδο Κοινότητας, διασφαλίζοντας κυρίως βελτιωμένη και απεριόριστη πρόσβαση σε επιστημονικά δεδομένα και γνώσεις, περιλαμβανομένων και των επιδημιολογικών δεδομένων[semigr ]

12. επιδοκιμάζει τις προπαρασκευαστικές εργασίες για την επικύρωση των δοκιμών ταχείας διάγνωσης για τη ΣΕΒ σε βοοειδή και ζητεί από την Επιτροπή να ολοκληρώσει χωρίς καθυστέρηση την έγκριση των δοκιμών καθώς και τον επακόλουθο έλεγχο από τις επιστημονικές επιτροπές[semigr ]

Επιθεωρήσεις και έλεγχοι

13. ζητεί να εφαρμοσθούν σε ευρεία κλίμακα οι διαδικασίες ελέγχου και δοκιμών για ζωοτροφές και κρεατάλευρα και καλεί την Επιτροπή σε αυτό το πλαίσιο να εκπονήσει εγχειρίδιο υγιεινής για την πρόληψη των επιζωοτιών[semigr ]

14. εκφράζει την ανησυχία του σχετικά με την αποτελμάτωση του ρυθμού μείωσης των κρουσμάτων ΣΕΒ στο Ηνωμένο Βασείλειο και ζητεί από την Επιτροπή και τις αρμόδιες αρχές και υπηρεσίες ελέγχου να παράσχουν σχετικές εξηγήσεις[semigr ]

15. εκφράζει τη μεγάλη του ανησυχία για τη σημαντική αύξηση του αριθμού των κρουσμάτων ΣΕΒ στην Πορτογαλία καθώς και για τα αποτελέσματα των δύο αποστολών ελέγχου στην εν λόγω χώρα και λαμβάνει υπόψη την απόφαση που έλαβε η Επιτροπή στις 18 Νοεμβρίου 1998 να απαγορεύσει την εξαγωγή από την Πορτογαλία ζώντων βοοειδών, κρεαταλεύρων και οστεαλεύρων από θηλαστικά καθώς και την εξαγωγή, μέχρι την 1η Αυγούστου 1999, βοείου κρέατος και προϊόντων βοείου κρέατος[semigr ]

16. διαπιστώνει με ικανοποίηση ότι ολοκληρώθηκε η διαδικασία επιλογής για τον διορισμό εμπειρογνωμόνων από τον κτηνιατρικό και τον φυτοϋγειονομικό τομέα και ζητεί από την Επιτροπή να προχωρήσει αμελλητί στην κάλυψη των θέσεων που έχουν εγκριθεί από την αρμόδια επί του προϋπολογισμού αρχή[semigr ]

17. επιδοκιμάζει τη βελτιωμένη οργάνωση των ελέγχων και επιθεωρήσεων εκ μέρους της Ευρωπαϊκής Επιτροπής και του Γραφείου για Θέματα Τροφίμων και Κτηνιατρικά Θέματα ιδιαιτέρως όσον αφορά τη μεγαλύτερη διαφάνεια στη δημοσίευση των αποτελεσμάτων των επιθεωρήσεων καθώς και τις συντομότερες προθεσμίες για την ολοκλήρωση και την παρακολούθηση των επιθεωρήσεων[semigr ]

18. καλεί την Επιτροπή να διασφαλίσει ότι η δημοσίευση των εκθέσεων σχετικά με τα αποτελέσματα των επιθεωρήσεων, μαζί με όλες τις συστάσεις για τα απαιτούμενα μέτρα, θα πραγματοποιείται το αργότερο εντός τριών μηνών μετά τη διεξαγωγή της επιθεώρησης[semigr ]

19. διαπιστώνει, ωστόσο, ότι οι δραστηριότητες ελέγχου και επιθεώρησης ορισμένων κρατών μελών και η προθυμία τους να συνεργασθούν με την Ευρωπαϊκή Επιτροπή και το Γραφείο για Θέματα Τροφίμων και Κτηνιατρικά Θέματα στην πραγματοποίηση των ελέγχων είναι εξαιρετικά πενιχρές[semigr ]

20. επικρίνει δριμύτατα την αναφερόμενη στην ειδική έκθεση της Επιτροπής για τις συστάσεις για τη ΣΕΒ της 30ής Ιανουαρίου 1998 τελείως απαράδεκτη στάση των κρατών μελών, τα οποία αρνήθηκαν να κοινοποιήσουν στην Επιτροπή, στο πλαίσιο των προσπαθειών της να ενισχύσει τους κτηνιατρικούς ελέγχους στην ΕΕ, πόσους επιθεωρητές τροφίμων και πόσους κτηνιατρικούς επιθεωρητές διαθέτουν και σε ποιους τομείς εργάζονται αυτοί οι επιθεωρητές[semigr ]

Εφαρμογή του κοινοτικού δικαίου

21. διαπιστώνει ότι η κίνηση διαδικασιών επί παραβάσει της Συνθήκης κατά 13 συνολικά κρατών μελών μετά από τον έλεγχο που διεξήγαγε το Γραφείο για Θέματα Τροφίμων και Κτηνιατρικά Θέματα αποκαλύπτει κατά τρόπο ζοφερό ότι οι κοινοτικές διατάξεις για τη ΣΕΒ δεν εφαρμόσθηκαν στα περισσότερα κράτη μέλη[semigr ]

22. επιδοκιμάζει την εσωτερική μεταρρύθμιση που ενεκρίθη τον Ιούλιο του 1996 σχετικά με την εφαρμογή της διαδικασίας επί παραβάσει της Συνθήκης και η οποία καθιστά δυνατή την επιτάχυνση της έναρξης και της διεκπεραίωσης διαδικασιών επί παραβάσει της Συνθήκης κατά κρατών μελών[semigr ] επισημαίνει, ωστόσο, ότι η απόφαση της Επιτροπής να κινήσει διαδικασίες κατά μεμονωμένων κρατών μελών θα μπορούσε να είχε ληφθεί σε πολύ συντομότερο χρονικό διάστημα μετά τη διαπίστωση των παραβάσεων[semigr ]

Νομοθετικές διατάξεις και εφαρμογή του κοινοτικού δικαίου

23. θεωρεί ότι είναι άμεση ανάγκη να καταστεί αυστηρότερη η κοινοτική νομοθεσία που αφορά τον κτηνιατρικό τομέα και την υγιεινή γενικότερα, να βελτιωθεί ο συντονισμός της και να ελέγχεται η εφαρμογή της στην πράξη και ζητεί από την Επιτροπή να επιταχύνει τις σχετικές εργασίες[semigr ]

24. υπενθυμίζει το αίτημά του για αύξηση της αποτελεσματικότητας των ελέγχων διασυνοριακών μεταφορών κρέατος, με διασυνοριακή ανταλλαγή πληροφοριών μεταξύ των υπηρεσιών ελέγχου των κρατών μελών και δειγματοληπτικών ελέγχων στον παραλήπτη, καλεί δε επιτακτικά την Επιτροπή να υποβάλει αμελλητί νέα νομοθετική πρόταση[semigr ]

25. επισημαίνει, σε συνάρτηση με τη συζήτηση για τα επικίνδυνα υλικά και ενόψει της μελλοντικής πολιτικής της ΕΕ για την καταπολέμηση των επιζωοτιών, ότι μία ριζοσπαστική προσέγγιση, η οποία συνίσταται στον αποκλεισμό ολόκληρων αγελών από την αλυσίδα τροφίμων θα ήταν η καταλληλότερη στρατηγική για την καταπολέμηση της ΣΕΒ και ότι, για τον λόγο αυτό, η ανάπτυξη αποτελεσματικών κατευθυντηρίων γραμμών όσον αφορά την αρχή της πρόληψης είναι αναγκαία για την προληπτική προστασία του καταναλωτή[semigr ]

26. εμμένει στο αίτημά του για υποχρεωτική ανοικτή δήλωση των συστατικών των ζωοτροφών και καλεί για μια ακόμη φορά την Επιτροπή να υποβάλει σχετική πρόταση[semigr ] στο πλαίσιο αυτό δεν επιτρέπεται να χρησιμοποιούνται πλέον οι δυσκολίες της δήλωσης ποσότητας ως πρόσχημα για την αποφυγή δήλωσης ποιότητας[semigr ]

27. εκφράζει τη λύπη του διότι καθυστερεί η απάντηση της Επιτροπής στην Πράσινη Βίβλο: «Γενικές αρχές της νομοθεσίας τροφίμων στην Ευρωπαϊκή Ένωση» (COM(97)0176 - C4-0213/97) και διότι η Επιτροπή δεν γνωστοποιεί τους λόγους αυτής της καθυστέρησης ούτε στην υπό εξέταση έκθεση[semigr ]

28. επιδοκιμάζει την υποβολή πρότασης για επέκταση του πεδίου εφαρμογής της οδηγίας περί ευθύνης λόγω ελαττωματικών προϊόντων (85/374/ΕΟΚ) ώστε να περιληφθούν και πρωτογενή γεωργικά προϊόντα[semigr ] επικρίνει, όμως, ταυτόχρονα το γεγονός ότι η Επιτροπή στην εν λόγω πρόταση δεν εξαλείφει τις ανεπάρκειες της οδηγίας περί ευθύνης λόγω ελαττωματικών προϊόντων (π.χ. διάρκεια και οικονομικά όρια της ευθύνης) που διαπιστώθηκαν κατά τις εργασίες για την αντιμετώπιση της κρίσης της ΣΕΒ[semigr ] επικρίνει κυρίως το γεγονός ότι η Επιτροπή δεν προτίθεται να υιοθετήσει τις τροπολογίες που ενέκρινε το Κοινοβούλιο σε πρώτη ανάγνωση ((ΕΕ C 359 της 23.11.1998, σελ. 25))[semigr ]

29. καλεί την Επιτροπή, για την προληπτική προστασία της υγείας, να ακολουθήσει μία σαφώς περιοριστικότερη προσέγγιση απ' ότι στο παρελθόν στον τομέα της χρήσης αντιβιοτικών στην ανθρώπινη ιατρική και στην κτηνιατρική[semigr ]

30. εκτιμά ότι η χρήση αντιβιοτικών στην παραγωγή κρέατος μπορεί να οδηγήσει σε μεγαλύτερη αντίσταση των καταναλωτών προς τα αντιβιοτικά και ως εκ τούτου πρέπει να απαγορευθεί η γενική χρήση αντιβιοτικών σε ζωοτροφές ως επαυξητικών ουσιών, ζητεί δε να επιτραπεί η χρήση αντιβιοτικών μόνον κατόπιν κτηνιατρικής συνταγής[semigr ] επιδοκιμάζει την απόφαση που προέτεινε η Επιτροπή και υιοθέτησε το Συμβούλιο χωρίς αρνητική ψήφο να διακοπεί η έγκριση τεσσάρων αντιβιοτικών που χρησιμοποιούνται ως προσθετικά ζωοτροφών[semigr ] υπογραμμίζει δε ότι η Επιτροπή πρέπει να αντιμετωπίσει με μεγαλύτερη προσοχή απ' ότι στο παρελθόν το πρόβλημα των εισαγωγών από τρίτες χώρες και το ζήτημα της παρακολούθησης από την ΠΟΥ[semigr ]

31. επιδοκιμάζει τη βασιζόμενη στο άρθρο 100Α της Συνθήκης ΕΚ (μελλοντικό άρθρο 95 της ΣΕΚ) πρόταση της Επιτροπής για τις μεταδοτικές σπογγώδεις εγκεφαλοπάθειες (ΜΣΕ)(COM(98)0623)[semigr ] ζητεί, όμως, ταυτόχρονα να υποβληθούν ανάλογες προτάσεις για τα φαρμακευτικά και καλλυντικά προϊόντα[semigr ]

32. καλεί την Επιτροπή να αναπτύξει ολοκληρωμένη κοινοτική στρατηγική για την εξάλειψη της τρομώδους νόσου των προβάτων η οποία θα υπερβαίνει την απλή παρακολούθηση και τη ρύθμιση της μεταφοράς των ζώων[semigr ]

Διεθνείς πτυχές

33. επικρίνει τις καθυστερήσεις της Επιτροπής στις προσπάθειες να προετοιμάσει την πλήρη προσχώρηση της Κοινότητας στον Codex Alimentarius και στο Διεθνές Γραφείο Επιζωοτιών (ΔΓΕ)[semigr ]

34. ζητεί να δίδεται, σε διεθνές επίπεδο και ιδιαίτερα στο πλαίσιο της Παγκόσμιας Οργάνωσης Υγείας (ΠΟΥ), του Διεθνούς Γραφείου Επιζωοτιών (ΔΓΕ) και του Codex Alimentarius, στις βασικές αρχές της διαφάνειας (π.χ. κατά την επιλογή των επιστημονικών συμβούλων καθώς και κατά τη δημοσίευση απόψεων και πρακτικών) και στην υποχρέωση λογοδοσίας η ίδια βαρύτητα που δίδεται και στην ΕΕ και υποστηρίζει σθεναρά όλες τις προσπάθειες που καταβάλλονται προς αυτήν την κατεύθυνση[semigr ]

35. καλεί την Ευρωπαϊκή Επιτροπή, κατά τις επικείμενες διαπραγματεύσεις για τη συμφωνία SPS και τον Codex Alimentarius, να καταβάλει κάθε προσπάθεια ώστε να διασφαλισθεί ότι, και στο πλαίσιο των αρχών συμπεριφοράς που εφαρμόζονται σε διεθνές επίπεδο, λαμβάνονται υπόψη ιδιαιτέρως οι αρχές της πρόληψης και της μεγαλύτερης διαφάνειας των εργασιών[semigr ]

Σημερινή κατάσταση όσον αφορά τις περιπτώσεις CJD και nvCJD και παροχή βοήθειας προς τα θύματα nvCJD

36. επιδοκιμάζει την έγκριση παροχής οικονομικής ενίσχυσης σε οργάνωση για το έργο που έχει επιτελέσει προς ενίσχυση των θυμάτων της νέας μορφής της ασθενείας Creutzfeld-Jakob (nvCJD) και καλεί την Επιτροπή να εξακολουθήσει να στηρίζει και στο μέλλον το έργο τέτοιων οργανώσεων[semigr ]

37. λόγω της αισθητής αύξησης των νέων κρουσμάτων της ασθένειας nvCJD στο Ηνωμένο Βασίλειο, θεωρεί αναγκαία την εφαρμογή της υποχρέωσης δήλωσης των κρουσμάτων, ιδιαίτερα για το Ηνωμένο Βασίλειο, την Ιρλανδία και την Πορτογαλία, και την καθιέρωση ευρωπαϊκού καταλόγου κρουσμάτων CJD και nvCJD[semigr ]

Περιπτώσεις απάτης και οικονομικές πτυχές

38. τονίζει ότι, σε συνάρτηση κυρίως με τις έρευνες που πραγματοποιούνται σήμερα στο Ηνωμένο Βασίλειο για τις παραλείψεις των βρετανικών αρχών, πρέπει να εξετασθεί εις βάθος το ζήτημα των αξιώσεων αποζημίωσης και κατά πόσον το θέμα αυτό θα ληφθεί υπόψη στην εκκαθάριση των λογαριασμών[semigr ]

39. διαπιστώνει ότι, όσον αφορά τις παράνομες εξαγωγές βρετανικού βοείου κρέατος, μόνον εάν έλθουν στο φως όλα τα γεγονότα και διωχθούν ποινικά οι υπεύθυνοι μπορεί να αποκατασταθεί η εμπιστοσύνη των καταναλωτών στην ποιότητα του βοείου κρέατος[semigr ] ως εκ τούτου, καλεί τις αρχές των ενδιαφερομένων κρατών μελών και τις αρμόδιες υπηρεσίες σε ευρωπαϊκό επίπεδο (ιδιαίτερα την UCLAF) να συνεργασθούν στενά στον εν λόγω τομέα[semigr ]

Οδηγός για τους καταναλωτές

40. επιδοκιμάζει την αναθεώρηση του «Οδηγού (Vademecum) για τη ΣΕΒ» και θεωρεί τη δημοσίευση της τρίτης έκδοσης ως σημαντική συμβολή στην ενημέρωση των καταναλωτών σχετικά με τα μέτρα που λαμβάνονται για την καταπολέμηση της ΣΕΒ[semigr ]

41. υποστηρίζει ότι η περαιτέρω ανάπτυξη της κοινής γεωργικής πολιτικής με γνώμονα τη βιώσιμη αγροτική διαχείριση καθώς και ολοκληρωμένα σχέδια «από την παραγωγή μέχρι τον πάγκο του καταστήματος», αποτελούν την καλύτερη προϋπόθεση για την παραγωγή υγιεινών τροφίμων και ζητεί από την Επιτροπή και το Συμβούλιο να προωθήσουν με συνέπεια αυτό τον προσανατολισμό στο πλαίσιο των αποφάσεών τους για την Ατζέντα 2000[semigr ]

Τελικά συμπεράσματα

42. σημειώνει με ικανοποίηση ότι η Επιτροπή εφήρμοσε πολλές από τις συστάσεις για τη ΣΕΒ για την καλύτερη προστασία του καταναλωτή και της υγείας[semigr ] τονίζει, όμως, ταυτόχρονα ότι η Επιτροπή και τα κράτη μέλη πρέπει να καταβάλουν περαιτέρω προσπάθειες για την αντιμετώπιση του προβλήματος της ΣΕΒ[semigr ]

43. διαπιστώνει για μια ακόμη φορά ότι μεταξύ του Κοινοβουλίου και της Επιτροπής εξακολουθούν να υφίστανται σοβαρές διαφωνίες όσον αφορά τα πέντε σημεία, σχετικά με τα οποία το Κοινοβούλιο είχε διαπιστώσει ήδη τον Νοέμβριο του 1977 ότι η Επιτροπή δεν είχε εφαρμόσει τις συστάσεις της Εξεταστικής Επιτροπής για τη ΣΕΒ[semigr ] πρόκειται για τα ακόλουθα σημεία της έκθεσης της Εξεταστικής Επιτροπής για τη ΣΕΒ:

- σημείο 5.1 (νομοθετικές προτάσεις για την ανάληψη του κόστους της ΣΕΒ)

- σημείο 5.2 (πειθαρχικά μέτρα)

- σημείο 5.3 (διοικητικές διαδικασίες εις βάρος του Ηνωμένου Βασιλείου [επιστροφή των ποσών που χορηγήθηκαν για την εξάλειψη της ΣΕΒ])

- σημείο 5.5 (προσφυγή κατά της Βρετανικής Κυβέρνησης για την παράλειψη του κ. Hogg, Υπουργού Γεωργίας του ΗΒ, να εμφανισθεί ενώπιον της επιτροπής) και

- σημείο 6.1 (πρόταση δυσπιστίας εναντίον επιμέρους μελών της Επιτροπής)[semigr ]

44. καλεί την Επιτροπή να υποβάλλει κάθε χρόνο στο Ευρωπαϊκό Κοινοβούλιο έκθεση ανά τομείς πολιτικής όσον αφορά την ενσωμάτωση της αρχής της προληπτικής προστασίας της υγείας των καταναλωτών στις επιτελούμενες εργασίες και ιδίως στις υποβαλλόμενες από την Επιτροπή νομοθετικές προτάσεις[semigr ]

45. ζητεί από την Επιτροπή να διατηρήσει πάντοτε χαραγμένη στη θεσμική της μνήμη την κρίση της ΣΕΒ και να αντισταθεί σε κάθε πειρασμό να επανέλθει στους παλαιούς της, ελάχιστα διαφανείς τρόπους συμπεριφοράς[semigr ] τούτο ισχύει ιδιαίτερα όσον αφορά την προληπτική προστασία του καταναλωτή και της υγείας, την επιλογή των νομικών βάσεων σε νομοθετικές προτάσεις και τη διαφάνεια στη συνεργασία με το Ευρωπαϊκό Κοινοβούλιο[semigr ]

46. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, την Οικονομική και Κοινωνική Επιτροπή, την Επιτροπή των Περιφερειών, καθώς και στις κυβερνήσεις και τα κοινοβούλια των κρατών μελών.